Tehniline kirjeldus

Hanke nimetus: Kunda leinamaja rekonstrueerimistööde II etapp
Hankija:  Viru-Nigula vallavalitsus

1.	HANKE TEHNILISE KIRJELDUSE EESMÄRK
Käesoleva hanke tehniline kirjeldus on koostatud eesmärgiga määrata Kunda leinamaja rekonstrueerimistööde II etapi teostamise põhimõtted.
Käesolevas tehnilises kirjelduses on kirjeldatud Hankija soove ja tingimusi, mida Hankija oskab käesolevaga esitada ja/või tingimused, millele Hankija pöörab erilist tähelepanu. Seega tuleb Pakkujal töömahu määramisel lähtuda hankedokumentidest ja selle lisadest, eelprojektist kui tervikust.

2.	HANKIJA EESMÄRK
Hankija põhieesmärgiks on tähtaegselt ja optimaalsete kuludega rekonstrueerida Kunda leinamaja II etapp, pärast mida on võimalik hoonet otstarbeliselt täielikult kasutada. Ehitustööde kvaliteet ja ratsionaalsus kasutuskuludes peab olema tagatud parimal moel.

3.	OBJEKTIL TEOSTATAVATE TÖÖDE KIRJELDUS/TINGIMUSED

Tööde teostamise üldtingimused
1.	Ehitustöödega alustatakse mitte hiljem kui 14 päeva jooksul hankelepingu sõlmimisest arvates.
2.	Ehitustöid teostatakse eelprojekti alusel. Vajalikud tööjoonised, s.h sõlmede lahendused hangib töövõtja.
3.	Ehitusprahi likvideerimine ja korrahoidmine ehitustööde ajal on Pakkuja kohustus.
4.	Ehitusmaterjalide tarnimisel objektile mööda Kalmistu teed, tuleb taotleda vallavalitsuselt vastav luba.

Teostatavate tööde üldselgitus 
1.	Sisetööd
1.1.	Seinad
Olemasolevad palkseinad lammutatakse (v.a koridoris näidatud osa). Saali pikkuse ulatuses eemaldatakse olemasolevad palklaetalad. Lammutusmaterjal utiliseeritakse, v.a palklaetalad, mis jäävad tellijale. Ehitatakse uued karkassvaheseinad (s=600mm), mille vahed soojustatakse. Seinad kaetakse eelprojektis ettenähtud materjalidega. Saali ja teiste ruumide vahelisele siseseinale paigaldatakse akustilised puitpaneelid (näiteks https://iws.ee/seinapaneelid/) . Viimistlusmaterjalide toonid lepitakse kokku Tellijaga. 
VU2 poolne otsaviil soojustatakse mineraalvillaga(100mm) ning kaetakse kipsplaadiga (viimistlus: värv, valge).
Paigaldatakse hoonesisesed avatäited U1, U1* koos piirdeliistudega.
1.2.	Põrandad
Olemasolevad põrandad lammutatakse ning materjal utiliseeritakse. Ehitatakse aluspõrand vastavalt eelprojektis näidatud lõigetele (betoonisegu C20/25 vajumisklass S4, kahanemisvuugid nii risti kui põiki). WC-s paigaldada elektriline põrandaküte (400 W). Keraamilised plaadid peavad vastama WC-s min R11 ja muudes ruumides min R10 libisemiskindlusele.

Abiruumi, WC ja koridori pealne ehitatakse välja hoiuruumiks. Põrandaks paigaldatakse OSB plaat (paksus min 25mm).

1.3.	Laed
Saali lagi katta niiskustõkkega, millele paigaldatakse roovitus ning kaetakse laudisega. Abiruumis, WC-s ja koridoris kasutatakse ära olemasolevaid palklaetalasid, et ehitada vahelagi. Vahelae konstruktsiooniline lahendus on välja toodud lõikes 2-2. Abiruumi lakke paigaldatakse pööninguluuk koos alla käiva redeliga.

1.4.	Kommunikatsioonid, tehnosüsteemid, inventar jms
Elekter
Hoonesisene kaabeldus on tehtud vastavalt joonistele Valguspaigaldis ja Pistikupesad, jõuseadmed. Käesoleva hanke mahtu kuulub uue peatoitekaabli toomine liitumispunktist peajaotuskilpi, peajaotuskilbi komplekteerimine ja paigaldamine, sise- ja välisvalgustuse paigaldamine (s.h valgustite ja avariivalgustite soetamine), pistikupesade ja õhksoojuspumba paigaldamine (s.h sise- ja välisseadme soetamine), WC-s põrandakütte paigaldamine, soojustagastusega värskeõhuklappidele toitekaabli paigaldamine, kõikide elektriühenduste tegemine. Sise- ja välisvalgustid peavad olema projekti järgsed, kuna tegemist on hoone kujunduselementidega, siis nende asendamine analoogidega ei ole lubatud. Õhksoojuspump peab olema min A++ energiaklassiga ja kahe siseosaga. Siseosad paigaldatakse uste peale. Enne õhksoojuspumba soetamist, konkreetne mark ja mudel kooskõlastada tellijaga. Õhksoojuspumba küttevõimsus peab jääma vahemikku 4-8kW. Õhksoojuspumba välisosa paigaldatakse hoone fassaadile. Pärast tööde teostamist tuleb teostada elektripaigaldise audit.

Veevarustus ja kanalisatsioon
Hoones ei ole veeühendust. Kinnistul asub kaev, kust tuleb tuua veetrass hoonesse (WC-sse). Hoones teostada veeühendused boileri, valamu ja wc-potiga.
Hoonest väljuv heitvesi kogutakse kinnistul asuvasse olemasolevasse kogumismahutisse. Teostada kanalisatsiooni ühendamine valamu ja wc-potiga. 

Ventilatsioon
Saali paigaldada kas soojustagastusega värskeõhuklappi (nt. Flexit O2), õhuvooluga min 20 m³/h. Klapid paigaldatakse saali välisseina (otsasein). Nende tarbeks tuleb vedada toitekaabel peajaotuskilbist.

Muu inventar
Hoones sees paigaldada WC-sse inva WC-pott, valamu koos segistiga ja soojaveeboiler (15 L).

2.	Välitööd
2.1.	Kommunikatsioonid
Ehitada veetrass kinnistul asuvast kaevust kuni hoones asuva WC-ni (ca 40 m). Minimaalne veetoru (de32) paigaldamissügavus on 1,20 m arvestades maapinnast toru peale. Veetrassiga samasse kaevikusse paigaldada elektrimaakaabel salvkaevupumba tarbeks. Salvkaevu paigaldada salvkaevupump (nt Grundfos SBA 3-45A)

Hoone kõrval asuvast elektri liitumispunktist (posti küljes) tuua uus maakaabel (AXPK5G16) hoone koridori. Maanduseks kasutada LK maandust.

Kontrollida hoonest väljuva kanalisatsioonitorustiku seisundit kuni kogumismahutini. Vajadusel teostada trassipesu või trassi asendamine.

Paigaldada kaldtee koos käsipuuga. Kaldteest kuni Kalmistu põik tänavani ehitada kõnnitee sillutuskivist (betoon) koos äärekividega.

Hankija toonitab, et Tööde orienteeruvad mahud on toodud tööde mahtude tabelis. Pakkuja peab tööde mahud ise üle kontrollima ning pakkumuse esitama enda poolt ülekontrollitud mahtude järgi.

TÖÖDE TEOSTAMISE ALUSDOKUMENDID
Hankija eesmärgi saavutamiseks teostatavate tööde aluseks on Eesti Vabariigis kehtivad õigusaktid ja normatiivid ning kõikides asjakohastes dokumentides nimetatud nõuded ja dokumentatsioon.

PAKKUMUSE MAKSUMUS JA SELLEGA SEONDUV
Eduka pakkuja esitatud hanke pakkumuse maksumus, mille kohaselt sõlmitakse ehitustööde töövõtuleping, on lõplik ja kehtiv kogu hanke teostamise aja jooksul ning korrigeerimisele ei kuulu, välja arvatud hankes nimetamata tööde või mahtude väga suurel erinevusel.
Kõik pakkuja vead, esitatud pakkumuse maksumuses arvestamata jäänud tööd ja kulutused on pakkuja risk ja hankija poolt täiendavalt ei kompenseerita.

Pakkumuse esitamisega kinnitab Pakkuja, et:
1)	ta on teadlik ruumide ümberehitamise eelsest seisundist;
2)	ta on veendunud teostatavate tööde mahust ega oma selles osas mingisuguseid pretensioone;
3)	ta võtab üle kõik hanketeates ja teistes hankega seotud dokumentides toodud nõuded/kohustused;
4)	tema poolt esitatud pakkumuse maksumusega on Hankija põhieesmärk teostatav.